Trok ry oor motor op N1Die motor het onder die trok beland en is opgefrommel. (Foto: Boland Dorpe/Facebook) ŉ Baan op die N1 tussen Laingsburg en Prince Albertweg in die Wes-Kaap was vroeg Woensdagoggend gesluit nadat ŉ motor reg van voor met ŉ vragmotor gebots het. Die insittende van die motor is op die toneel dood nadat die motor onder die vragmotor beland het en opgefrommel is. Die vragmotorbestuurder het ongedeerd van die voorval afgekom. Jandré Bakker, woordvoerder van die provinsiale departement van vervoer, sê ŉ voorlopige ondersoek dui daarop dat die oorledene beheer oor die motor verloor en met die vragmotor gebots het. “Die ongeluk het om 06:00 plaasgevind en een baan op die N1 is vir ŉ tyd lank gesluit om die toneel skoon te maak,” sê Bakker. “Die pad is sedertdien weer oopgestel.” Die polisie, nooddienste en forensiese ondersoekers was op die toneel en ondersoek die saak verder.